**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLASIŲ IR MOKINIŲ skaičiaus SAVIVALDYBĖS bendrojo ugdymo mokyklose 2018–2019 mokslo metams NUSTATYMO“ PROJEKTO**

**1. Projekto rengimą paskatinusios priežastys.**

Šis sprendimo projektas rengiamas dėl to, kad kiekvienais mokslo metais Lietuvos Respublikos švietimo ir mokslo ministro nustatyta tvarka Klaipėdos miesto savivaldybės bendrojo ugdymo mokykloms turi būti nustatomas klasių skaičius bei mokinių skaičius jose.

**2. Parengto projekto tikslai ir uždaviniai.**

Sprendimo projekto tikslas – užtikrinti mokyklinio amžiaus asmenų, taip pat ir suaugusiųjų, mokymąsi pagal privalomo švietimo programas. Uždavinys – nustatyti klasių ir mokinių skaičių savivaldybės bendrojo ugdymo mokyklose 2018–2019 mokslo metams.

**3. Kaip šiuo metu yra teisiškai reglamentuojami projekte aptarti klausimai.**

Šis sprendimo projektas parengtas, vadovaujantis priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo, patvirtinto Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK–1019, 3 punktu ir atsižvelgiant į Klaipėdos miesto savivaldybės bendrojo ugdymo mokyklų tinklo pertvarkos 2016–2020 metų bendrąjį planą, patvirtintą Klaipėdos miesto savivaldybės tarybos 2016 m. balandžio 28 d. sprendimu Nr. T2-119, bei jo pakeitimus.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu 2018–2019 mokslo metams savivaldybės bendrojo ugdymo mokyklose nustatomos 725 bendrosios ar netradicinio ugdymo klasės (2017–2018 m. m. buvo 713) ir 49 specialiosios ar jaunimo klasės (2017–2018 m. m. buvo 49). Klasių ir mokinių jose skaičius nustatomas pagal optimalias arba maksimalias mokyklų užpildomumo galimybes. Realus klasių ir mokinių jose skaičius bus patikslintas iki š. m. rugsėjo 1 d., atsižvelgus į mokinių priėmimo ir klasių komplektavimo tikrąją situaciją.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų priimto sprendimo pasekmių nenumatoma.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Papildomų lėšų gali reikėti tuo atveju, jeigu atskirose mokyklose dėl per didelio mokinių skaičiaus teks įrenginėti naujas pirmąsias ar penktąsias klases š. m. birželio–rugpjūčio mėnesiais.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektą vertino Klaipėdos miesto savivaldybės administracijos specialistai ir savivaldybės švietimo įstaigų vadovai (į siūlymus atsižvelgta), analizuoti Mokinių registro duomenys.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo Klaipėdos miesto savivaldybės administracijos Ugdymo ir kultūros departamento Švietimo skyrius.

**10. Kiti reikalingi pagrindimai ir paaiškinimai.**

Nėra.

PRIDEDAMA. Teisės aktų, nurodytų sprendimo projekto įžangoje, išrašas, 1 lapas.

Švietimo skyriaus vedėja Laima Prižgintienė